钦定古今图书集成/方舆汇编/职方典/第1446卷 > 《前调》〈前题〉唐·均得
## 钦定古今图书集成/方舆汇编/职方典/第1446卷 > 《前调》〈前题〉唐·均得

老去莫将心悄。三万六千分晓。这酒业，与诗缘，磨未
尽、知多少。地下少游应笑。笑我狂吟大嚼。适意处，
便逍遥，草间鷃大鹏非小。

《横州志》：“晋董京字威辇，元帝时避世居横州登高岭，
秋夜泛舟于江，见一仙乘槎而来，枝干扶疏，黑光照
人。京谒之，赐以血食。宋绍定间，郡守张垓因构仙槎
亭于上。”按《晋书隐逸传》，“董京不知何郡人，初与陇西
计吏俱至洛阳，披发而行，逍遥吟咏。尝宿白社中。孙
楚时为著作，数就社中与语。后数年遁去，莫知所之”，
于其所寝处，惟有一《石案》及《诗》二篇。其一曰：“乾道刚
简，坤体敦密。茫茫太素，是则是述。末世流奔，以文代
质。悠悠世事，孰知其实。逝将去此至虚，归我自然之
室。”又曰：“孔子不遇时感麟。麟乎麟乎，胡不遁世以存
真。”

宋安昌期，皇祐中为横州永定县尉，游心仙术，曾遇
海丰令胡济饮，纽纸覆器中，叱之，器动，纸化为鼠，饲
之食，咀嚼如真。鼠又叱之，纸结如旧。间自出山采药，
茹吐其津，胶叶如膏。后携一童往广庆寺，谓僧曰：“久
闻峡山有和光洞，遂往不返。”僧意为虎伤，率携童求
之，莫知所在，惟见石室间有诗云：“蕙帐将辞去，猿猱
不忍啼。琴书自为乐，朋友孰相携？丹灶非无药，青云
别有梯。峡山余暂隐，人莫拟夷齐。”后题前横州永定
县尉安昌期笔，然后知其得道也。

《通志》：“桂州灵渠故通漕，岁久石窒舟滞。李师中积薪
焚石，凿而通之。邕管有马军五百，马不能畜，夏多死。
师中谓地皆险阻，无所事骑，奏罢之。邕州使萧注谋
启边，欲以所管蛮峒渠豪讨交趾，云不用朝廷兵食。”
诏以注奏付师中议，师中邀注难之，注知不可，遂罢
议。会蛮猺申绍泰入追亡者害巡检宋士尧，注又张
皇为奏，师中劾注邀功生事，掊敛失众心，卒致将卒
败覆，法当斩，谪注泰州安置，师中摄帅事。交趾声言
入寇，师中方宴客，饮酒自若，草《六榜》揭境上，具得其
情，贼不敢动，即日贡方物。绍泰惧，委巢穴遁去。侬智
高子宗旦保火峒，师中檄谕祸福，遂以地降。边人多
画像立祠以祀，称桂州李大夫，不敢名。

范旻知邕州兼水陆转运使。俗好淫祀，轻医药，重鬼
神，旻下令禁之，割俸市药以给病者，愈者千计。后刻
方书于石，置厅壁，民感之。会南汉知广州官邓存忠
劫土人二万众，攻州城七十馀日，旻屡出战，矢集于
胸，犹激励将卒殊死战，贼乃少却。病创日笃，坚壁固
守，援兵至，围解，赐玺书奖之。所著有《邕管记》三卷，
陶弼移书桂林府萧固，浚灵渠以通漕，固不听，至李
师中，卒从其言。知宾、容、钦三州，迁崇仪使、知邕州。邕
经智高乱，物力雕耗，人不乐生。弼绥辑拊循，至忘其
勤。诸洞献土物求内助，弼加意抚之，答谢其赀，皆感
化，无犯边者。属久雨，水将入城，弼令民徙居高地，随
率僚吏塞垠、江二门，为土囊千馀置道“上，水从窦入
即塞之。人乏食，发廪以赈，或方舟馌之，水不及女墙
者三板”，旬有五日乃退，公私一无所损。弼久于邕，为
邕人所爱戴，尤喜赋诗，辙迹至处，多所镌咏。后徙辰、
忠二州。郭逵南征，弼复知邕州。民再罹祸乱，散匿山
谷，弼率百骑深入峒，民知其至，扶老携幼以归。逵帅
官军临富良江，使弼殿，逵不敢渡江班师，骑兵相蹈
藉乱行。贼隔江阴伺觇，知弼殿，弗敢追，逵赖以善还。
以所得广源峒为顺州，进弼西上阁门使，留知顺州。
州去邕二千里，多毒草瘴雾，戍卒死者什七八。弼亦
疾甚，然蚤莫劳，军士莫不感泣，竟卒于州。

孔宗旦，为邕州司户参军。侬智高未反时，州有白气
出庭中，江水溢。宗旦以为兵象，度智高必反，以书告
知州陈珙，珙不听。后智高破横州，即载其亲往贵州，
曰：“吾有官守，不得去，无为俱死也。”既而州破，被执不
屈，骂贼而死。事闻，赠太子中允。

张立任广西都监。皇祐中，侬贼陷十二郡，据邕州，驱
立歼焉。立临刑辞色不变。时邕守陈珙亦被执，呼智
高万岁，乞求自效不听，竟杀之。

冯伸己知邕州，治舍有井，相传不敢饮，饮辄死。伸己
日汲自供，终已无恙。傍城数里有金花木，土俗言“花
开即瘴起，人不敢近。”伸己故以花盛时酣燕其下，亦
复无害。

马墍，宕昌人也。一家父叔兄弟皆以忠勇为名将。咸
淳中，墍知钦州，徙知邕。邕地接六诏、安南，傍通诸溪
峒，抚御少失宜，往往召乱。墍镇抚诸蛮及治关隘，皆
有条理，大理不敢越善阐，安南不敢入永平，诸峒皆
上帐册，边陲晏然。广西经略李兴上其功，加阁门宣赞舍人。

《横州志》：建文帝既逊国，削发披缁，执杨应能度牒，出
走云游，自湖蜀入湘。已，复游蜀，历滇闽，最后入广西，
至横州南门寿佛寺，居十五年，人不知也。修体长眉，
自称百岁，见儿童辄以手摩其顶，呼曰“孩儿。”问其曾
命名否，为名之寿佛寺。有题诗曰：“阅罢楞严磬懒敲，
笑看黄屋住团瓢南来瘴岭千寻险，北望天门万里
遥。款段久忘飞凤辇，袈裟已换衮龙袍。百官侍从归
何处，惟有群鸦早晚朝。”常亲书寺门扁《万山第一》四
大字，其徒归者甚众。恐事泄，复遁往陈步江寺中，归
者亦然。又去之思恩州。知州岑瑛出行，忽一僧当道
立，从者呵之，自称为建文帝，自滇闽历游至此，今老
矣，欲送骸骨归帝乡。瑛大骇，闻巡按奏之，驿送赴京，
号为“老佛。”《途次》诗云：“流落江湖四十秋，归来不觉雪
盈头。乾坤有恨家何在？江汉无情水自流。长乐宫中
云影暗，昭阳殿里雨声愁。新蒲细柳年年绿，野老吞
声哭未休。”朝廷以太监吴亮曾经侍膳使审实，遂取
入西内，莫究所终。后陞思恩州为府，擢瑛为知府，以
护老佛也。

《横州志》：“横州署大门有黑石鼓银点，从石中透露出，
点中隐隐带砂，盖生银之体质本色如此。手按点处，
久之，有微窝深陷如许，然而宝气浑然，点点若曙星，
精光夺目。”

“清凉井”在荒岭村前。其水甚清凉，每一碗重二觔六
两，别水次之，且其味甘甜，烹茶尤美。荒岭一村数百
口，随汲随出，即大旱如常。

“道童兼僧教阴阳司有遁甲数吉凶诸科”，《仪本》讹传
字谬何可以梓政之经典。庶可昭信神明耳。

鬼童受戒，上五台竹架山，顿跌而下交神明，咏言谑
浪，跳动支离，亵渎之甚。但南俗尚鬼，不必禁之也。
魇禁：凡官讼理亏，请师道诅禁，其馀嫁娶，禁颠丧葬，
禁病路放火箭，匿困池鱼，三妹戏妇种种。又甚写仇
人命盘斩鸡头于僻庙埋之。然死生有命，杳冥之事，
何可凭也。传说凡魇禁邪术，或自己，或请人虔诵《〈释
谈〉章》三十六遍。或诵楞严咒四十九遍。则反坐师道
及主人。今世皆败绝。来世皆地狱。

《路旁石》诸岭，路狭处必有大小石子一堆。行人过者，
先从山下携石子一块寘此，祝云：“愿增脚力。”殊可笑。
当时必有以此愚行人假之力者，缓急可因击贼耳。
然我与贼共，若贼先，不几藉之兵乎？

《卖蒌行》觌面恢谐，诪张为幻，一切无名无稽之说，从
此传播。谚云：“横州卖蒌行，京师吏部堂。”谓升官勾官
出其口也。知州陈珽忠信自矢，告示云：“横城之口，不
风而波；本州之心，在市犹水。”

断肠草：《补遗》：“《食货志》与李白诗俱作芙蓉花”，今为断
肠草，谓断肠草花之美似芙蓉也。或云：叶大如人手
掌，见人则猎猎鼓摇，若招之者试之，取猪肠一段，杵
汁入之，系其两端，汁从中穿走，肠断乃止。

划马贼种出五山。一曰划者，产也。五山为贼马出产
之处，人与马狎习，不须鞍辔，而罄身光脊可骑。又曰：
“铲而去之也。”划马善枪，即向马善射，所至如锹铲土，
寸草不留，故名。畏鸟铳药箭齐心攻之。

《牛纲客》，本省异省，人氏不一，路经柳州府，每年数伙
人来，散处陶墟等处。风闻有价生牛踊集，无弗售者。
又贩子熟识，腾其赀本先发与各村贼，其价每头该
银一两，不分沙水大小，伺劫掳所获，或十百成群，赶
出僻远境外，密付之，客遂悄地而去。

牂柯，亦作牂牁。前志：郁江之北，龙自夜郎牂柯而来。
按《华阳国志》谓：“顷襄王遣庄𫏋伐夜郎，至且兰，系船
于岸趋步，既灭夜郎，遂以系船处易名牂柯。”按：牂柯，
系船找也，一作戕。《史记注》谓牂柯江广数里，出番
禺下，即所谓夜郎椓水者。汉击南越，发夜郎兵，下牂
柯，会于番禺。牂牁既会番禺，必经粤右。《粤志》未定指
何处，或以乌坭当之，非是。柳子厚诗：“林邑东回山似
戟，牂牁南下水如汤。”又曰：“牂柯水向郡前流。”盖牂柯
入粤与龙江会，融江北来注焉。迳龙城会象江出浔
州，与左江会，又东会桂江，始入番禺。谓牂柯即广数
里，殊为未确。

瓯骆《寰宇记》：“郁林为西瓯。”《广州记》：“交趾有骆田，仰潮
水上下，人食其田，名为骆侯。诸县自名为骆将，铜印
青绶。后蜀王子将兵讨骆侯，自称安阳王，治封溪县。”
赵陀攻破安阳，令二使典主交趾、九真二郡，所谓瓯骆者是。刘昫曰：“唐党州，古西瓯地，汉属郁林郡。又唐
贵州郁平县，古西瓯，骆越所居。又潘州亦曰西瓯，骆”
越地。

乌蛮《异物志》称乌蛮在南海郡之西，安南都统司之
北，即乌浒蛮也。古损子产国。生首子辄解而食之，曰：
“宜弟。”味旨则献其君，君喜之而赏其妇，娶妻美则让
其兄。其国有乌蛮滩焉。汉建武中国废。按乌蛮滩在
横州东，《一统志》云：昔有乌蛮人居此，故名。宋守任粹
《伏波庙记》曰：愚到郡，历访乌岩山，亡有疑，即乌蛮山
是也。传郡东乌岩山，伪汉刘氏时以讳易其号。今据
伪汉主名岩，故当时讳之而易以“蛮”也。未知孰是。
班衣山子种散处震龙、六么诸山谷中，无版籍定居。
砍山种畬，射生为食。夫妇欲交，则就山僻处插青于
路，以断来者。人误入，即张弓射之。其交类兽与人异，
善抚之，能以夷人出没之情来告，一曰“莫猺。”

《班衣》种，女与山子类。短裙及膝，坐则两膝齐，跪地以
为礼。

蜑人所祀神宫，皆画蛇像，相传以为蛇种。以舟为宅，
或编蓬水浒，谓之“水栏。”惟捕鱼食之，不事耕种，土著
亦不与土人通婚。能辨水色，以知龙之所在，故谓之
“龙人。”

青精饭一名南天蠋，一名枫木叶。用以染饭，作黑色，
谓之乌饭。《横谚》：“三月三日乌饭寒。”杜诗：“岂无青精饭，
使我颜色好。”然又有染作黄赤，各色以相杂者，谓之
五色饭。草木茂长，随其色之可染而饭，与相宜者为
异尔。食之可去南方肿病。

“刳木为舟，即横州木头船也。取大木长丈馀，及二丈
许，虚其中，裁留首尾若槽形，亦有昂首而锐其末者，
广二三尺，两旁加滚竹则不摇，所受四五人，六七人，
或多至十馀人。小民用以往来，载谷米马草之类。小
溪中无官渡之处，遇舆马则方舟而济。”按此舟楫之
始也。自羲皇开辟至今，不知几亿万年有是哉？横之
犹存古制也。《语》曰：“南人不知北有千人之帐；北人不
知南有万斛之舟。”横今河泊鳞次，谷艘何啻万斛？要
皆后天之物，所谓混沌凿而文明，文明流而藻缋者，
乃其初则固刳木为舟者也。故泛而观之，一木头船
耳。读“刳木为舟”之义，名虽今，其制古矣；体虽小，其用
大矣。有元始初意者，毋忽。横志《木头船》。

六嘉井在博合墟。阔二尺，深三尺，泉水𣸣出砂泥中，
其色清冽，味隽永。绕村数百口家随汲随出。即岁大
旱，流注如常。

蚺蛇，一曰“髯蛇”，见《淮南子小说志》。横州官司索蛇胆，
则命土人善捕者捕之，以竹篝篝至公庭，就胆所在，
用刀剜取之，仍缝其创，令合舁归山间放之。今殊不
然，得蛇以为能除风患，则毙而食之矣。蛇身长数丈，
大过滚竹，有鳞，尾有钩距，坚如铁，人力不能制。畏葛
蔴藤，及投以妇人衣裤，则蟠伏不动。或谓蛇情最淫
故。然蛇有三胆，一附于肝，一水胆附肾。液不作青色，
中之，令阳物永不举。一胆在月上旬附项，中旬附腰，
下旬附尾，或击其处则随至，谓之护身胆，惟此胆最
佳。有谓胆剜取之后，伤疮复合，或捕者追之急，则仰
示其创，以明无胆，捕者遂舍去，所谓修蛇仰瘢，以全
其躯者也。盖蛇状甚异，人疑其有神，“不敢杀尔。”又其
性嗜鹿，每在树上伺鹿，寂然不动，若螳螂捕蝉然。鹿
过辄垂首下绕之，跃尾钩距。有顷鹿死，先濡没水中，
令遍身湿透，则皮腹宽动，便举口吞之，复登树盘绕，
鹿骨节遂钻皮脱，传言先代。一日阴雨，蚺蛇吞麚，鹿
尚馀，两角扶疏，不能下，就鹿江边濡水。适行部绁舟
者至，齐声喏喊，蛇惊入大江，两角隐隐跃跃，或潜或
显，见者惊疑是蛟龙，严束衣冠而拜之。崇祯二年九
月，钵山之麓类此者，蛇吞鹿身，重困浅水溪中，遂为
宋村人所毙。入城剜而市之，满腹鹿存，信乎横。谚有
云：“人心不足，蚺蛇吞鹿。”

上郭梓橦庙前，离江十丈许一大平石，下有石窟，每
岁春煖微雨时，喷出紫水，流经学前及月江门。大比
年候，为士子登科之兆。流长则举子多，流短则少。或
曰：“有二穴，出于梓橦庙前者为真，出于隆兴寺前者
不应。”然万历己卯，传说下郭老庙有穴出，其年发科
在下郭，则又不必拘拘以梓橦庙者为应也。其色如
淡红砂泥水，错错杂杂，似凝非凝，欲散未散，小则匹
锦浮江，大则长虹驾海。前辈夕惕任先生诗云：“朱衣
点头龙门浪，丹桂花浮鹗海风。”乃其应耳。夫郁积者
必宣泄，源远者必流长，岂各处山川灵秀之气，亦条
分缕析若此者邪？逖稽往牒，有出紫水而未中者矣，
未有不出紫水而中者。今俗人遇科年，必羡此为美
谭。吾谓士子攻苦，惟患举业之不精，不必援古谶以
惑心。宁令紫水不出而吾决中，不必冀紫水之出以
决吾之中

《横州志》：唐贞观中，有妇女陈氏居朝京门外。一日买
鱼归，有白衣人谓曰：“鱼不可食，既市，可掷水中，急上
山顶避之。”陈如其言，上钵山巅，回望所居皆陷。即今
龙池塘。

唐有二禅师，寓横之宝华山寺，修行有道，聚徒甚众。
一僧骑花虎，一僧骑白鹿，往来山间，人常见之。
宋真人，宋村人也，常驾茅龙，顷刻得生椒为鱼脍，书
符逐疫，激电号雷。今横道家《灵道忏》书一宗传言，皆
其创笔。坟葬宋王六店，妻邓氏勒之曰“羽化先生”，经
数百年犹高卓焉。

那阳邨有陈人，日食米四斗，高九尺二寸，四围称之。
上闻征为守戟。既赴京，寻发回戍守交趾界，卒于土
州。邨民立庙祀之，
褟十万，有祖坟在石龙村。葬后暴富，陈仓积谷十万。
荒岁曾建醮求旱，上帝怒其为富不仁，一日黑风雷
雨，使蚺蛇作孽，搅陷其地。今穴在小溪，因名“蚺蛇江”
云。

景泰间，有王真人，不知何许人，谪戍驯象卫。有道术，
能致雷雨。以手画符篆于人掌中，令握之，行数步，望
其方开手，则雷轰然而上，小儿争随之乞雷，以一钱
投之，书符，无不应。值岁旱，有司祈雨屡日弗应。真人
曰：“开屠撤坛，某日某时请迎雨。”至期日益酷烈，真人
书符篆焚之，忽有微雨，顷之，渐大蔽天，向空叱咤击
令木急入桌下避之。雷雨交至，如是者三，雨落如注，
平地水深尺馀。有卫姓者，家有妖魅，往治之。入门，妖
忽啼窜，急书符篆焚之。震雷忽起，则妖为老猴，已击
死于登高岭矣。

嘉靖戊辰，簕竹村民陆安妻怀孕十五月，生一女三
男。

妖害能幻猫狸形，足有爪，尾有毛，从屋瓦坠下，中者
辄魇伤，昏迷垂死。嘉靖癸亥，每夜入数十人家。
“闭公石”在牛皮石右，岭腰有巨石如仓，斜出临岸。昔
有樵闭姓者，遇石忽开，中有台凳，宝玩进视之，石遂
合。今有榕树者是。

嘉靖丙辰间，尝有黑气入人室，或为飞虫鸟兽，薨薨
有声，遭者辄迷闷不醒，击之则火光迸散，旋复合成
一火球，冲檐而去。气盛者力与之搏，若损皮肤，流黄
水不止则死，用兵仗刺之反自伤。又云：其至必先作
硫黄气，或如烧布絮气。既往问之，亲中其害者，云见
阴云中拥一马首，向鼻间旋绕数回，细声作人言，云
马骝精人所为，马骝精人所为。遂昏迷久之，闻锣声
始觉。又云：“下郡中捕得一道士，用马尾数茎撚结吹
入人家门内，其怪便作，不敢寘之法，止逐之去而已，
然患亦随息。”按《嘉隆闻见记》：妖人马祖师流寓湖之
乌镇民沈松家，以幻术惑众。有物娘蝴蝶入人家，变
幻飞走异状，击之则刀杖伤人，夜魅魇人至死。其党
毛崟等数十辈诱惑愚民，约以九月甲子起兵。事泄，
参政刘焘督兵击贼，追至南浔，尽歼之，独祖师以术
逸去。此妖盖其党分之四方以惑众者。